Александър Пушкин
Изгореното писмо

Превод от руски: Цветан Ангелов, —

chitanka.info

Изгореното писмо[0]

Прости, писмо на любовта: тя те обрече.

Как дълго бавих аз! Как дълго не понечи

ръката в огъня да хвърли радостта!…

Дойде часът. Гори, писмо на любовта.

Готов съм. Стон душата ми не пълни.

Зъл пламък листовете твои ще погълне…

Минута! Пламнаха! Горят — и може би

с димеца лек изчезват моите молби.

От пръстена, за вярност сложен, разтопен е

печатът — восъкът кипи… О, провидение!

Но край. Тъмнеят вече сгърчени листа

и само милите чертици в пепелта

белеят… Скръб гръдта ми стяга. Пепел мила,

отрада бедна в моята съдба унила,

навеки на гръдта ми тъжна остани…

[0] Напечатано заедно с други елегии в сборника от 1826 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.